Siemens Energy

**Siemens Energy AG** er et globalt energiteknologiselskap. Det ble etablert som et underselskap av Siemens våren 2020, og notert på Frankfurtbørsen den 2. oktober 2020. Selskapet omsatte i 2023 for over 31 milliarder €, og hadde per 2023 ca. 94&nbsp;000 ansatte over hele verden. 

Siemens Energy opererer gjennom segmentene Gas Services, Grid Technologies, Transformation of Industry og Siemens Gamesa. Selskapet tilbyr gass- og dampturbiner, generatorer og varmepumper, samt ytelsesforbedring, vedlikehold, kundeopplæring og profesjonell rådgivning for sentralisert og desentralisert kraftproduksjon og høyspent likestrømsoverføringssystemer, offshore vindparknettforbindelser, transformatorer, fleksible AC-transmisjonssystemer, høyspentkoblingsanlegg, luft- og gassisolerte koblingsanlegg, digitale nettløsninger og komponenter, og lagringsløsninger.

I tillegg tilbyr selskapet elektrolysatarer, industrielle dampturbiner, industrigeneratorer, turbo- og stempelkompressorer, kompressortog og andre systemer og løsninger, vindmøller på land og til havs, design, engineering, produksjon og installasjonsløsninger for landmarkeder, design, produksjon og installasjonsløsninger for vindmøller til havs samt drift og vedlikeholdstjenester for vindparker. Selskapet betjener energileverandører, uavhengige kraftprodusenter, prosjektutviklere, olje- og gasselskaper, transmisjons- og distribusjonssystemoperatører og industri- og infrastrukturkunder. Siemens Energy AG ble grunnlagt i 1866 og er basert i München, Tyskland.

## Siemens Energy i Norge
Siemens Energy AS hadde ved utgangen av 2023 totalt 1192&nbsp;ansatte i Norge; de fleste var ansatt ved filialene i Bergen (263 ansatte), Oslo (267), Stavanger (110), Kongsberg, Trondheim (428) og på Bømlo (120).

## Siemens Gamesa Renewable Energy, S.A.

### Fusjon
Den 17. juli 2016 kunngjorde Siemens og det spanske selskapet Gamesa Corporación Tecnológica, S.A. at de hadde inngått avtale om å slå sammen Siemens' vindkraftselskap med Gamesa. Eierandelene skulle videreføres slik etter fusjonen: 59 % eierandel til Siemens-aksjene og 41 % eierandel til tidligere Gamesa-aksjonærer. Siemens betalte 1 milliard Euro kontant for oppkjøpet av Gamesa-aksjene. 

Fusjonen trådte i kraft 3. april 2017. Det fusjonerte selskapet fikk navnet Siemens Gamesa Renewable Energy, S.A., og hovedkontor i Spania, i Zamudio ved den spanske Biscayabukta. Landvirksomheten til selskapet fikk også kontorer i Madrid og i Sarriguren. Selskapets offshorevirksomhet fikk hovedkontor i Hamburg i Tyskland og Vejle i Danmark. Den kombinerte virksomheten var den største vindturbinprodusenten på verdensbasis etter installert kapasitet (~69 GW).

### Etter fusjon
I 2018 vant Siemens Gamesa leveringskontrakten for vindturbiner for den største havvindparken i verden. Det er et prosjekt av den danske gruppen Ørsted lokalisert i engelsk farvann, nærmere bestemt 89 km øst for kysten, der den også skal utføre vedlikehold, og installere sine SG 8.0-167 DD modell turbiner, med en total kapasitet på 1.386 MW. I selskapets historie er det det største prosjektet, foran Hornsea One (1 218 MW), også utviklet av Ørsted.

I 2018 begynte den taiwanske produsenten Swancor å levere vindturbinharpiks til Siemens Gamesa.

I 2019 inngikk Siemens Gamesa en avtale om å kjøpe Senvions europeiske serviceflåte for €200 millioner ($222 millioner). Den 18. mai 2021 suspenderte CNMV Siemens Gamesa fra handel mens den vurderte en avnotering.

Per 2022 var dette verdens nest største vindturbinprodusent, bak Vestas.

I 2022 begynte Siemens Gamesa å samarbeide med den Taiwan-baserte produsenten Swancor Holding Co., og signerte en avtale om å installere 3 GW offshore vindkraft i Taiwan.

Siemens' eierskap i Gamesa fulgte med til Siemens Energy som en del av "spinn off" prosessen. Siemens Energy AG eide 67 % av Siemens Gamesa Renewable Energy AG i 2022, men overtok hele virksomheten i 2023. 

### Kvalitetsproblemer
I 2023 ble Siemens Gamesa et heleid selskap i Siemens Energy-konsernet. Selskapet hadde da drevet med tap i årevis. I tredje kvartal 2023 påførte Siemens Gamesa morselskapet Siemens Energy ytterligere €2,2 milliarder i kostnader, som følge av kvalitetsproblemer knyttet til visse rotorblader og hovedlager i 4.X og 5.X på landturbiner.

Siemens Energy erklærte i februar 2024 at de var overbevist om at de kunne løse kvalitetsproblemene ved sin landbaserte vinddivisjon, og de 1,6 milliarder € som allerede var avsatt til å løse problemene, fortsatt ble ansett som tilstrekkelig.

## Oppkjøp av Dresser-Rand
Den 22.&nbsp;september 2014 sendte Siemens ut en pressemelding om at selskapet hadde inngått en avtale med Dresser-Rand, et selskap som var børsnotert på New York Stock Exchange, om å erverve alle utstedte og utestående ordinære aksjer i Dresser-Rand gjennom et vennligsinnet overtakelsesbud. Siemens' bud var enstemmig støttet av Dresser-Rands styre. Tilbudsprisen var $&nbsp;83 per vanlig aksje i kontanter, eller en total transaksjonsverdi på omtrent $7,6 milliarder (omtrent €&nbsp;5,8 milliarder).

Dresser-Rand er (per 2023) et heleid datterselskap av Siemens Energy.

I Norge er Dresser-Rand AS registrert med juridisk navn Siemens Energy Turbomachinery AS og hadde i 113 ansatte i Kongsberg i 2023.

## Referanser


## Eksterne lenker
* 
* Siemens-energy.com